## Pravilnik o radu Arbitražnog vijeća pri Hrvatskoj obrtničkoj komori

### NN 22/1997 (21.2.1997.), Pravilnik o radu Arbitražnog vijeća pri Hrvatskoj obrtničkoj komori

# **ARBITRAŽNO VIJEĆE**

Na temelju članka 82. stavak 4. Zakona o obrtu ("Narodne novine"
br. 77/93), Arbitražno vijeće na svojoj sjednici održanoj dana 16. veljače
1996. g. donijelo je

## **PRAVILNIK**

### **O RADU ARBITRAŽNOG VIJEĆA**

### **PRI HRVATSKOJ OBRTNIČKOJ KOMORI**

Članak 1.

Ovim Pravilnikom uređuje se način rada Arbitražnog vijeća.

Članak 2.

Arbitražno vijeće čini po jedan predstavnik Hrvatske obrtničke komore,
Hrvatske gospodarske komore i nadležnog ministarstva (Ministarstvo gospodarstva
RH) - u daljnjem tekstu osnivači. Osnivači trebaju uz članove Arbitražnog
vijeća imenovati i njihove zamjenike.

Članak 3.

Sjedište Arbitražnog vijeća je u Hrvatskoj obrtničkoj komori u Zagrebu,
Ilica 49/III.

Članak 4.

Arbitražno vijeće ima okrugli žig s tekstom po rubu kruga, Arbitražno
vijeće pri Hrvatskoj obrtničkoj komori, Zagreb.

Promjer pečata je 3 cm.

Članak 5.

Arbitražno vijeće osniva se radi rješavanja spornih slučajeva i donošenja
konačne odluke, o tome da li trgovačko društvo koje obavlja vezani ili
povlašteni obrt, djelatnost obavlja na neindustrijski način.

Članak 6.

Radom Arbitražnog vijeća rukovodi predsjednik Vijeća.

Funkciju predsjednika Vijeća obnaša član Vijeća prema slijedećem rasporedu:

1. Ministarstvo gospodarstva

2. Hrvatska obrtnička komora

3. Hrvatska gospodarska komora.

Svaki od članova Arbitražnog vijeća funkciju predsjednika Arbitražnog
vijeća obavlja na rok od godinu dana od dana izbora.

Članak 7.

Sjednice Arbitražnog vijeća saziva predsjednik Vijeća.

Sjednice Arbitražnog vijeća sazivaju se po potrebi.

Predsjednik Arbitražnog vijeća saziva sjednicu na zahtjev jednog od
članova vijeća najkasnije u roku od 15 dana od dana zaprimljenog zahtjeva.

Članak 8.

Predsjednik Arbitražnog vijeća predsjedava sjednicama Vijeća i predlaže
dnevni red.

Članak 9.

Za valjano odlučivanje o pitanjima iz nadležnosti Arbitražnog vijeća
nužna je nazočnost sva tri člana Arbitražnog vijeća.

Članak 10.

Sjednice Arbitražnog vijeća u pravilu su javne.

Na obrazloženi zahtjev jednog od članova Arbitražnog vijeća održava
se zatvorena sjednica Arbitražnog vijeća.

Članak 11.

Sjednici Arbitražnog vijeća mogu, bez prava odlučivanja, prisustvovati
i stručni djelatnici osnivača.

Članak 12.

Na sjednici Arbitražnog vijeća vodi se zapisnik.

Zapisnik sadrži odluke i zaključke i obvezno se dostavlja svim članovima
Arbitražnog vijeća najkasnije do održavanja navedene sjednice, na kojoj
se verificiraju donijete odluke i zaključci.

Zapisnik sjednice Arbitražnog vijeća potpisuje predsjednik.

Predsjednik Arbitražnog vijeća potpisuje i pojedinačne odluke i zaključke
donijete na sjednicama koji se upućuju nadležnim organima i institucijama
ili članicama Komore.

Članak 13.

Ovaj Pravilnik stupa na snagu osmog dana od objave u "Narodnim
novinama".

Zagreb, 15. siječnja 1997.

Za ministarstvo
gospodarstva
**Mirela Hock, dipl. ek.,** v. r.
Za Hrvatsku gospodarsku
komoru
**Milivoj Jurišić, dipl. prav.**Za Hrvatsku obrtničku
komoru
**Vinko Anić, dipl. prav.,** v. r.

Pravilnik, NN 22/1997-303
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)